Lähtö (Salonen)
Maalta sohinan jo kuulen
 Tuulen henki puhaltaa.
 Oivan saamme purjetuulen –
 Ylös purje nostakaa!

 Ulos pääsen ulapalle,
 Siintävälle seljälle.
 Päivä nousee taivahalle,
 Tervehtääpi matkalle.

 Jätän maalle matkastani
 Mustat murheet muinoiset,
 Pojes heitän purrestani
 Tuskat turhat entiset.

 Hei! Kuin purje pullistuupi,
 Venho kiitää lentelee.
 Sielu elpyy, vilkastuupi,
 Vapauttaan riemuitsee.

bs. [B. F. Salonen]

B. F. Salonen
Runot